Rasmus Søndergaard er netop blevet ansat som organist i fem sogne omkring Hørdum og Skyum i Thy. Han er med sine kun 20 år en af landets yngste organister. - Jeg blev så glad, at jeg ikke kunne undgå at knibe en tåre. Det er min drøm, siger Rasmus Søndergaard om hans nye job. Han har gået på orkester-efterskolen i Holstebro, og så har han taget basisuddannelsen som organist. Den 1. oktober blev han ansat som organist, og selvom dåbsattesten siger årgang 1997, så har sang og musik fyldt meget fra han var helt lille. Han sang i drengekor i Thisted, og som 8-årig blev han introduceret for orglet. - Jeg tænkte bare WOW... hvor lyder det her fantastisk. Det vil jeg også, fortæller han om sit første møde med instrumentet. Hos sognene i Visby-Hassing-Villerslev-Hørdum og Skyum var de da heller ikke i tvivl om, at han skulle være deres nye organist. - Det er nok de færreste i en alder af 20 år, som kan det, han kan. Han brænder for det, han kan, og det er sådan nogle mennesker, vi gerne vil have fat i, siger sognepræsten Lilian Risum Foruden musikken i kirkerne styrer Rasmus Søndergaard fire sangkor i alle aldre.

Referat:
Rasmus Søndergaard er bare 20 år, men er netop blevet ansat som organist for hele fem kirker og fire sangkor.